Rozsudok Súdneho dvora (prvá komora) z 19. júna 2025 (návrh na začatie prejudiciálneho konania, ktorý podal Corte d’appello di Bologna – Taliansko) – Hera Comm SpA/Falconeri Srl
(vec C-645/231, Hera Comm)
„Návrh na začatie prejudiciálneho konania – Dane – Spotrebné dane – Smernica 2008/118/ES – Článok 1 ods. 2 – Ďalšie nepriame dane na tovar podliehajúci spotrebnej dani – Elektrina – Vnútroštátna právna úprava zavádzajúca ďalšiu daň k spotrebnej dani z elektriny – Neexistencia osobitných účelov – Ďalšia daň v prospech regionálnych a miestnych samospráv považovaná vnútroštátnymi súdmi za odporujúcu smernici 2008/118 – Vrátenie dane koncovému užívateľovi zaplatenej dodávateľovi bez právneho dôvodu“
Jazyk konania: taliančina
Vnútroštátny súd, ktorý podal návrh na začatie prejudiciálneho konania
Corte d’appello di Bologna
Účastníci konania pred vnútroštátnym súdom
Žalobkyňa: Hera Comm SpA
Žalovaná: Falconeri Srl
Výrok rozsudku
Článok 1 ods. 2 smernice Rady 2008/118/ES zo 16. decembra 2008 o všeobecnom systéme spotrebných daní a o zrušení smernice 92/12/EHS
sa má vykladať v tom zmysle, že:
ďalšiu daň k spotrebnej dani z tovaru, ktorá predstavuje len zlomok alebo násobok spotrebnej dane, ktorej už tento výrobok podlieha, ale príjmy z ktorej sú určené iným samosprávnym celkom než tým, ktorým sú určené príjmy zo spotrebnej dane, a ktorá sa neriadi pravidlami oslobodenia uplatniteľnými na túto spotrebnú daň, je možné považovať za daň odlišnú od tejto spotrebnej dane a môže tak spadať pod pojem „ďalšie nepriame dane“ v zmysle tohto ustanovenia, ktorú členské štáty môžu vyberať, pokiaľ sleduje osobitný účel, odlišný od spotrebnej dane.
Právo Únie sa má vykladať v tom zmysle, že vnútroštátny súd, ktorý rozhoduje o spore medzi jednotlivcami týkajúcom sa vrátenia dane zaplatenej bez právneho dôvodu, lebo ustanovenia vnútroštátneho práva, ktorými bola zavedená táto daň, sú v rozpore s článkom 1 ods. 2 smernice 2008/118, a ktorý skonštatuje nemožnosť výkladu týchto ustanovení vnútroštátneho práva v súlade s právom Únie, nie je povinný len na základe práva Únie neuplatniť uvedené ustanovenia vnútroštátneho práva. Právo Únie však vyžaduje, aby mal koncový užívateľ v prípade, ak je získanie vrátenia dane zaplatenej bez právneho dôvodu od dodávateľa nemožné alebo nadmerne sťažené, možnosť obrátiť sa so svojou žiadosťou o vrátenie dane priamo na dotknutý členský štát.
____________
1 Ú. v. EÚ C, C/1083/2024.